ธปท.ชี้เงินทุนเคลื่อนย้ายปีนี้สุทธิเป็นบวก
ธปท.ชี้เงินทุนเคลื่อนย้ายสุทธิปีนี้ทั้งปียังเป็นบวก แต่คาดการณ์ทิศทางเงินทุนต่างชาติไหลเข้าและออกยาก เนื่องจากเศรษฐกิจโลกผันผวน
3 ก.ค. 2555

ธปท.ชี้เงินทุนเคลื่อนย้ายสุทธิปีนี้ทั้งปียังเป็นบวก แต่คาดการณ์ทิศทางเงินทุนต่างชาติไหลเข้าและออกยาก เนื่องจากเศรษฐกิจโลกผันผวน
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า ภาวะเงินทุนเคลื่อนย้ายจากต่างประเทศปีนี้ทั้งปี ธปท.ยังมองว่าสุทธิยังน่าจะเป็นบวก หรือเงินทุนไหลเข้าอยู่ เนื่องจากเศรษฐกิจไทยแข็งแรง และเงินทุนต่างชาติก็ยังไหลเข้ามาที่ไทยต่อเนื่อง ถึงบางช่วงจะมีไหลออกไปบ้าง เพราะมีความผันผวน จากภาวะเศรษฐกิจโลกและปัญายุโรปที่ยังไม่น่าจะคลี่คลายในระยะสั้น 
“ดูโดยรวมปีนี้เรายังคาดว่าเงินทุนเคลื่อนย้ายสุทธิจะเป็นบวก ดูข้อมูลล่าสุดในช่วง 3 สัปดาห์แรกของเดือนมิ.ย.ปีนี้ตลาดพันธบัตรไทยก็ยังเป็นบวก แต่ยอมรับว่าตลาดเงินอ่อนไหวมาก ตอบสนองต่อข่าวเร็ว ทำให้ผันผวนสูง และคาดการณ์ยาก ฟันธงไม่ได้ ต้องมองเผื่อไว้ทั้ง 2 ทิศทาง คือ ไหลเข้าและออกได้ ซึ่งธปท.เราต้องติดตามดูแลสภาพคล่องและเงินบาทให้ไม่ผันผวน ให้เหมาะสมกับเสถียรภาพเศรษฐกิจ” นายประสารกล่าว